EFTA-TILSYNSMYNDIGHEDENS AFGØRELSE

nr. 102/20/COL

af 31. august 2020

om at give Norge tilladelse til at forlænge visse perioder som omhandlet i artikel 2 i Europa-Parlamentets og Rådets forordning (EU) 2020/698 om særlige og midlertidige foranstaltninger i lyset af covid-19-udbruddet vedrørende fornyelse eller forlængelse af visse certifikater, licenser og godkendelser eller tilladelser samt udsættelse af visse periodiske kontroller og efteruddannelser inden for visse områder af transportlovgivningen [2020/1635]

EFTA-TILSYNSMYNDIGHEDEN HAR —

under henvisning til Europa-Parlamentets og Rådets forordning (EU) 2020/698 af 25. maj 2020 om særlige og midlertidige foranstaltninger i lyset af covid-19-udbruddet vedrørende fornyelse eller forlængelse af visse certifikater, licenser og godkendelser eller tilladelser samt udsættelse af visse periodiske kontroller og efteruddannelser inden for visse områder af transportlovgivningen (1), navnlig dennes artikel 2, som tilpasset til EØS-aftalen ved protokol 1 hertil, og

ud fra følgende betragtninger:

Det fremgår af Europa-Parlamentets og Rådets direktiv 2003/59/EF (2), at visse erhvervschauffører skal gennemføre en efteruddannelse, hvorefter de modtager et kvalifikationsbevis for gennemført efteruddannelse, som enten kan være i form af et chaufføruddannelsesbevis eller en påtegning i deres kørekort af den harmoniserede EU-kode 95 i overensstemmelse med direktivets artikel 10.

Ifølge artikel 2, stk. 1, i forordning (EU) 2020/698 forlænges fristerne for, hvornår indehaveren af et kvalifikationsbevis for gennemført efteruddannelse, der ellers ville være udløbet eller ellers udløber mellem den 1. februar 2020 og den 31. august 2020, skal have gennemført efteruddannelsen, med syv måneder. Ved samme forordnings artikel 2, stk. 2, forlænges på samme måde gyldigheden af påtegningen af den harmoniserede EU-kode 95 og ved artikel 2, stk. 3, forlænges chaufføruddannelsesbeviserne.

Hvis en medlemsstat mener, at det efter al sandsynlighed stadig ikke vil være praktisk muligt at gennemføre efteruddannelse eller certificering heraf, påtegning af den harmoniserede EU-kode 95 eller fornyelse af chaufføruddannelsesbeviser efter den 31. august 2020 grundet foranstaltninger, som den har truffet for at forebygge eller begrænse spredningen af covid-19, kan den indgive en begrundet anmodning om en forlængelse af de i artikel 2, stk. 1, 2 og 3, i forordning (EU) 2020/698 fastsatte perioder, alt efter hvad der er relevant. Denne anmodning kan vedrøre perioden mellem den 1. februar 2020 og den 31. august 2020 eller syvmånedersperioderne i artikel 2, stk. 1, 2 og 3, i nævnte forordning, alt efter hvad der er relevant, eller begge.

Hvis EFTA-Tilsynsmyndigheden efter en anmodning indgivet i overensstemmelse med artikel 2, stk. 5, i forordning (EU) 2020/698 finder, at kravene i nævnte stykke er opfyldt, vedtager den i henhold til artikel 2, stk. 6, i nævnte forordning en afgørelse, som giver den pågældende medlemsstat tilladelse til at forlænge de omhandlede perioder. Forlængelsen begrænses til den periode, hvor det efter al sandsynlighed stadig ikke vil være praktisk muligt at gennemføre den pågældende efteruddannelse eller certificere denne, påtegne den harmoniserede EU-kode 95 eller forny chaufføruddannelsesbeviser, og må under alle omstændigheder højst være på seks måneder.

Ved brev af 15. juni 2020 (3) indgav Norge under henvisning til artikel 2, stk. 1 og 2, i forordning (EU) 2020/698 en begrundet anmodning i henhold til artikel 2, stk. 5, om tilladelse til at forlænge den periode, der er fastsat i artikel 2, stk. 1 og 2, i nævnte forordning med en måned. Norge fremlagde yderligere oplysninger til støtte for anmodningen den 26. august 2020 (4).

Efter de norske myndigheders opfattelse vil det formentlig ikke være praktisk muligt at gennemføre efteruddannelsen og certificere denne samt påtegne den harmoniserede EU-kode 95 i Norge før den 30. september 2020 på grund af de foranstaltninger, der er truffet for at forhindre eller begrænse spredningen af covid-19.

Norge indførte navnlig en generel lock down, der omfattede lukning af læreanstalter, herunder dem, der benyttes ved den i direktiv 2003/59/EF foreskrevne efteruddannelse af chauffører, og offentlige myndigheder, der forestår fornyelse af dokumenter og licenser.

Undervisningen er gradvist blevet genoptaget. De foranstaltninger, der er nødvendige for at begrænse spredningen af covid-19, medfører imidlertid stadig begrænsninger for disse læreanstalter. De norske myndigheder har oplyst, at læreanstalterne skal opfylde de relevante nationale regler om fysisk distancering. Som følge heraf kan kun et mindre antal chauffører deltage i undervisningen på samme tid. Disse foranstaltninger, der blev indført af de norske myndigheder, har resulteret i et betydeligt efterslæb af chauffører, som ikke har kunnet gennemføre den foreskrevne efteruddannelse.

Efter i overensstemmelse med artikel 2, stk. 6, i forordning (EU) 2020/698 at have foretaget en vurdering af den begrundede anmodning, som Norge har indgivet i henhold til artikel 2, stk. 5, i nævnte forordning, og de supplerende oplysninger, der er afgivet, finder Tilsynsmyndigheden, at det efter al sandsynlighed stadig ikke vil være praktisk muligt at gennemføre den pågældende efteruddannelse eller certificere denne, påtegne den harmoniserede EU-kode 95 eller forny chaufføruddannelsesbeviser efter den 31. august 2020 på grund af de foranstaltninger, som Norge har truffet for at forhindre eller begrænse spredningen af covid-19. Betingelserne i artikel 2, stk. 5, i forordning (EU) 2020/698 er således opfyldt.

Norge bør derfor få tilladelse til at forlænge de respektive perioder mellem den 1. februar 2020 og den 31. august 2020, jf. artikel 2, stk. 1 og 2, i forordning (EU) 2020/698 med en måned —

VEDTAGET DENNE AFGØRELSE:

Norge gives tilladelse til at forlænge perioden mellem den 1. februar 2020 og den 31. august 2020 som fastsat i artikel 2, stk. 1, i forordning (EU) 2020/698 for så vidt angår artikel 2, stk. 1 og 2, i nævnte forordning, med en måned.

Denne afgørelse er rettet til Kongeriget Norge.

Udfærdiget i Bruxelles, den 31. august 2020. På EFTA-Tilsynsmyndighedens vegne Bente ANGELL-HANSEN Formand Frank J. BÜCHEL Medlem af kollegiet Högni KRISTJÁNSSON Det ansvarlige medlem af kollegiet Carsten ZATSCHLER Medunderskriver som direktør for juridiske og eksekutive anliggender

(1) EUT L 165 af 27.5.2020, s. 10. Indarbejdet i EØS-aftalen i punkt 4b i bilag XIII ved afgørelse nr. 91/2020 truffet af Det Blandede EØS-Udvalg den 18. juni 2020.

(2) Europa-Parlamentets og Rådets direktiv 2003/59/EF af 15. juli 2003 om grundlæggende kvalifikationskrav og efteruddannelseskrav for førere af visse køretøjer, der benyttes til godstransport eller personbefordring ad vej, og om ændring af Rådets forordning (EØF) nr. 3820/85 samt Rådets direktiv 91/439/EØF og om ophævelse af Rådets direktiv 76/914/EØF (EUT L 226 af 10.9.2003, s. 4). Indarbejdet i EØS-aftalen i punkt 37 i bilag XIII hertil ved afgørelse nr. 64/2006 truffet af Det Blandede EØS-Udvalg (EUT L 245 af 7.9.2006, s. 13).

(3) Dok. nr. 1138286.

(4) Dok. nr. 1149283.